text: [{"text_idx": "#000017", "text": "Songon angka naung pinatigor ni Debata hita di bagasan Jesus Kristus, ingkon lomo do rohanta mida dohot mangulahon hatigoran/keadilan maradophon angka donganta jolma nang angka na tinompa na asing i, mamungka sian bagasta/keluarganta sahat tu angka donganta sahangoluan di portibion, songon dalanta manghamauliatehon asi ni rohaNa tu hita, na di bagasan Jesus Kristus, naung palua hita sian dosa nang hamatean na manontong i, jala naung mamasumasu ngolunta marsadasada. Songon angka naung pinamasukna hita tu harajaonNa marhite pandidion na badia i na so jadi hita losok patupa hatigoran di angka ulaonta be. Ndang holan angka hakim, ndang holan angka jaksa pinangidona tu hita domu tu ulaon patupa hatigoran i."}, {"text_idx": "#000020", "text": "Mansai ringkot do i ala olo do hita gabe parsidohot patupa ulaon na so tigor tu donganta jolma, adong na so apala tasangaja, alai adong do tong na tangkas tasangkapi. I do na binoto sian angka panindangion ni angka uluan ni huria na ro sian bahat bangso di parrapotannami ruas ni Komite Sentral Dewan Huria Saportibi, World Council of Churches (WCC) di Geneva, Swiss, di ari 21-27 Juni na salpu i. Mansai bahat do angka bangso di portibion, tarlumobi na ro sian Amerika dohot Eropa na manusai ngolu ni angka bangso asli, indegenous, marhite kolonialisme nang neo kolonialisme. Angka huria disi mangido angka bangso na manindos i asa mangongku dosanasida, marhite na marhamubaon, unang be manguduti ulaon na so tigor pinatupa nasida tu bangso na dijajah nasida."}]